作者：刘克庄
词牌/韵律：贺新郎

paragraphs: 梦断钧天宴。
怪人间、曲吹别调，局翻新面。
不是先生喑哑了，怕杀乌台旧案。
但掩耳、蝉嘶禽啭。
老去把茅依地主，有瓦盆盛酒荷包饭。
停造请、免朝见。
少狂误发功名愿。
苦贪他、生前死后，美官佳传。
白发归来还自笑，管辖希夷古观。
看一道、冰衔堪羡。
妃子将军瞋未已，问匡山、何似金銮殿。
休更待，杜鹃劝。